ИНФОРМАЦИЈА О СПРОВЕДЕНИМ КОНСУЛТАЦИЈАМА У ТОКУ ИЗРАДЕ ПРЕДЛОГА/ НАЦРТА ПРОПИСА
1) Одредити циљне групе и заинтересоване стране које је потребно укључити у процес консултација.

Циљне групе су привредни субјекти (увозници угљенично интензивних производа), организације цивилног друштва стручне у области заштите животне средине и енергетике, као и сва заинтересована физичка и правна лица на које се предметна пореска материја директно или индиректно односи.

2) У ком периоду су спроведене консултације и да ли су релевантне информације о времену и месту примене изабраних метода консултација и њиховим резултатима, објављене на Порталу "еКонсултације"? Навести линк са Портала "еКонсултације" или неке друге интернет странице преко које су спроведене консултације.

Консултације са заинтересованим странама спроведене су у току јула 2026. године. Радна верзија Нацрта закона објављена је на званичној интернет страници Министарства финансија и на порталу е-Консултације у циљу упознавања јавности са предложеним изменама и достављања сугестија. Рок за доставу сугестија и примедаба био је 28. јул 2026. године.

3) Навести циљне групе и заинтересоване стране које су учествовале у консултацијама и њихов број.

У процесу консултација званичне коментаре, примедбе и сугестије доставила су три субјекта:
· Привредна комора Србије (ПКС) - као представник привреде.
· Регулаторни институт за обновљиву енергију и заштиту животне средине (РЕРИ) - као представник невладиног сектора у области заштите животне средине.
· Александар Тасић - заинтересовано физичко лице.

4) Да ли су у консултације укључени представници микро, малих и средњих привредних субјеката из регулисане области и осетљиве друштвене групе на које пропис утиче, представници удружења која се баве заштитом животне средине, као и представници удружења која се баве родном равноправношћу?

Учешће свим заинтересованим странама било је омогућено јавним објављивањем текста Нацрта. Кроз учешће Привредне коморе Србије обухваћени су интереси микро, малих и средњих привредних субјеката. Преко организације РЕРИ у консултације су директно укључени представници удружења која се баве заштитом животне средине, док је учешће грађана остварено кроз директне примедбе физичких лица.

5) Наведите примедбе, сугестије и коментаре на текст прописа, достављене у току консултација које су усвојене.

У току консултација нису достављене примедбе и сугестије које су усвојене. Све достављене иницијативе односиле су се на суштинска питања материјалне пореске политике, док је предложени Нацрт закона искључиво процедуралне и техничке природе и њиме се уређује рок за подношење пореске пријаве, који је одмерен тако да обезбеђује примерено време за испуњење обавеза пореских обвезника и ефикасно поступање Пореске управе.

6) Наведите примедбе, сугестије и коментаре на текст прописа, достављене у току консултација које нису усвојене и објаснити разлоге за њихово неприхватање.

[bookmark: _GoBack]Све достављене примедбе нису прихваћене из начелног разлога што се предложеним изменама закона искључиво уређују рокови за подношење пореске пријаве, који су одмерени тако да обезбеђују примерено време за испуњење обавеза пореских обвезника и ефикасно поступање Пореске управе. Достављене примедбе односе се на питања која превазилазе предмет ових измена закона.

Појединачни разлози за неприхватање су следећи:

Привредна комора Србије
Коментари/примедбе:

1. Предлог ПКС за увођење прелазног режима одложеног плаћања пореских обавеза и примену продужених рокова на поступке који су у току.

Разлог за неприхватање:

Предлог није прихваћен с обзиром на то да су рокови предложени овим изменама закона одмерени тако да обезбеђују примерено време за испуњење обавеза пореских обвезника и ефикасно спровођење поступка од стране Пореске управе. 

2. Предлог ПКС који се односи на методологију обрачуна пореске основице, верификацију емисија и друга техничка питања од значаја за примену закона.

Разлог за неприхватање:

Предлог није прихваћен јер су методологија обрачуна пореске основице, начин утврђивања емисија и друга техничка питања уређени основним законом и прописима донетим за његово спровођење. Предложеним изменама не мењају се материјалноправна решења, већ се искључиво уређује рок за подношење пореске пријаве. 

3. Предлог ПКС за увођење механизма исправке пореских пријава без казнених мера.

Разлог за неприхватање:

Предлог није прихваћен јер је питање накнадног кориговања података и правних последица подношења измењене пореске пријаве већ уређено Законом о пореском поступку и пореској администрацији. Чланом 40. Закона о пореском поступку и пореској администрацији прописано је да, уколико порески обвезник установи грешку или пропуст, има право да поднесе измењену пореску пријаву, при чему се сматра да тим пропустом није учињено кривично дело нити порески прекршај. Уношење овакве одредбе у овај закон представљало би дуплирање постојећих законских решења и било би супротно правилима номотехнике. 

4. Предлог ПКС за доношење писаних смерница и техничких упутстава за примену закона.

Разлог за неприхватање:

Предлог није прихваћен јер објављивање техничких смерница, упутстава и одговора на најчешћа питања представља питање начина примене закона и оперативног рада надлежних органа, а не предмет нормативног уређивања овог закона. 

5. Предлог ПКС који се односи на уређивање размене података између надлежних органа и прецизније прописивање документације за остваривање пореског кредита.

Разлог за неприхватање:

Предлог није прихваћен јер се односи на питања спровођења закона, техничке организације рада надлежних органа и ближег уређивања поступка, која нису предмет ових измена и допуна закона.

Регулаторни институт за обновљиву енергију и заштиту животне средине (РЕРИ)

Коментари/примедбе:
1. Предлог РЕРИ да се рок за подношење пореске пријаве пропише тако да се пријава подноси „најкасније до 31. маја 2027. године”, уместо у периоду од 1. априла до 31. маја 2027. године. 

Разлог за неприхватање:

Предлог није прихваћен с обзиром на то да су рокови предложени овим изменама закона одмерени тако да обезбеђују примерено време за испуњење обавеза пореских обвезника и несметану примену закона, због чега је задржано решење којим је прописан период за подношење пореске пријава.

2. Предлог РЕРИ да се омогући раније подношење пореских пријава за обвезнике који престају са обављањем делатности, односно који су у поступку ликвидације. 

Разлог за неприхватање:

Предлог није прихваћен с обзиром на то да су рокови предложени овим изменама закона одмерени тако да обезбеђују примерено време за испуњење обавеза пореских обвезника и несметану примену закона. Предложене измене односе се искључиво на измену рокова за подношење пореске пријава, док се питања која се односе на поједине категорије пореских обвезника не уређују овим изменама закона. 

Александар Тасић

Коментари/примедбе:

Александар Тасић доставио је више предлога и сугестија за допуну Нацрта закона, и то:

1. Предложено је да се продужени рок за подношење пореских пријава примењује и у случају престанка обављања делатности привредног субјекта током календарске 2027. године. 

Разлог за неприхватање:

Предлог није прихваћен с обзиром на то да су рокови предложени овим изменама закона одмерени тако да обезбеђују примерено време за испуњење обавеза пореских обвезника, као и ефикасно спровођење поступка од стране Пореске управе. Предложене измене односе се искључиво на измену рокова за подношење пореске пријаве, те није оцењено као потребно посебно уређивати рокове за обвезнике који престају са обављањем делатности током календарске 2027. године.

2. Предложено је увођење прелазног режима одложеног плаћања пореских обавеза и дегресивног режима у првој години примене закона. 

Разлог за неприхватање:

Предлог није прихваћен јер питања обрачуна и плаћања нису предмет ових техничких измена, већ су уређена основним законом. Додатно, системски механизам за одлагање плаћања пореског дуга већ је прописан кроз члан 73. Закона о пореском поступку и пореској администрацији.

3. Предложено је да се у првој години примене закона остави рок за отклањање административних неправилности без изрицања новчаних казни и казнених пенала, као и да се омогући накнадна исправка података без санкција. 

Разлог за неприхватање:

Предлог није прихваћен јер је питање накнадног кориговања података и правних последица подношења измењене пореске пријаве већ уређено Законом о пореском поступку и пореској администрацији. Чланом 40. Закона о пореском поступку и пореској администрацији прописано је да, уколико порески обвезник установи грешку или пропуст, има право да поднесе измењену пореску пријаву, при чему се сматра да тим пропустом није учињено кривично дело нити порески прекршај. Уношење овакве одредбе у овај закон представљало би дуплирање постојећих законских решења и било би супротно правилима номотехнике.

4. Предложено је да се закон примењује ретроактивно на све пореске периоде који се закључују закључно са 31. децембром 2026. године. 

Разлог за неприхватање:

Предлог није прихваћен јер је ретроактивна примена предложеног решења у супротности са чланом 197. Устава Републике Србије и чланом 5. Закона о пореском поступку и пореској администрацији, којима је прописано да се пореска обавеза утврђује на основу прописа који су били на снази у време њеног настанка.

5. Предложено је да се продужени рокови примењују и на поступке који су у току на дан ступања закона на снагу. 

Разлог за неприхватање:

Предлог није прихваћен јер се односи на питања која нису предмет уређивања овог закона и превазилази оквир предложених техничких измена.

6. Предложено је да се подношење пореских пријава и пратеће документације уреди искључиво електронским путем. 

Разлог за неприхватање:

Предлог није прихваћен јер се начин подношења већ подразумева кроз основни закон и пратеће подзаконске акте, док се технички детаљи функционисања информационих система не уређују овим Нацртом. 
 

